H -1085 Budapest, Üllői út 24.; Tel: 1/483 2261; Mobil: 20 / 824 2791
Email: marta.pinter@lutheran.hu

Beszámoló a Női Misszió 2008. évben végzett szolgálatairól
Munkám ismertetésének rövidítése érdekében eltekintek a rendszeres alkalmak részletes bemutatásától. Most csupán megemlítem őket: 
A tíz év óta kialakult rend és „hagyomány” szerint 2008-ban is megtartottuk kéthavonta a Női Klub alkalmait, a májusi Asszonyhétvégénket – tavaly Női hétvége névre keresztelve, melynek eredményeként nőtt a „fiatalabb” (negyven évesek) résztvevők száma -, valamint a nyári Egyedülálló szülők és gyermekeik konferenciáját.
2008-ban az EKME-vel közös missziói napokat szerveztünk (Péteriben, Békéscsabán, Dunaújvárosban), ezen kívül két „nőszövetségi körrel” együtt ún. csendes délutánt (Albertirsa, Hatvan).   Budapesten (MEÖT székház) került sor a tavaszi ökumenikus nőtalálkozóra, ősszel pedig Szentesen. (Erre az alkalomra – betegség miatt nem mehettem-, de egy gyulai asszonytestvér képviselte egyházunk női munkaágát.)
Havi rendszerességgel kerül sor egy női imaórára is, minden hó első kedd estéjén Budapesten, az Üllői úton. 

Ugyancsak rendszeres alkalom a havonta – az Üllői úti székházban – megrendezésre kerülő Páratlanklub. Minden hónapban egy tematikus estére ill., egy ún. teaházra kerül sor. Különösen ez az utóbbi alkalom ad lehetőséget az egyedülálló fiatal-felnőtteknek, hogy egymással ismerkedhessenek. 
Bár a 2007-es beszámolómban is szóltam erről a szolgálati területről, mégis részletezni kívánom, hiszen itt érzékelhető leginkább fejlődés, s főleg áldás. 
Az elmúlt esztendőben kb. 250-300 fiatal fordult meg az alkalmainkon. Hasonló létszámmal működik a levelezési lista. (299 fő - 2009. január 17-i adat.) Összességében ennél nagyobb létszámban ismertünk már meg fiatalokat, és állunk velük továbbra is „laza” kapcsolatban, de ők – mivel közben párra leltek – elmaradtak tőlünk. Ezt egyértelműen a szolgálat gyümölcsének tekintjük. Néhányan a körünkben leltek társra – egy házasság már született! – mások az alkalmainkon hangzó előadásokból, prédikációkból nyertek hitbeli erősítést arra, hogy bátran és bölcsen nyissanak a másik nem tagjai felé. Két év tapasztalata nyomán észre kellett vennünk, hogy a résztvevők közül jó néhányan önértékelési problémákkal küzdenek. Ezért fontos, hogy munkánkat a háttérből kíséri és segíti egy keresztény pszichológus.
A 2008. esztendőben világossá vált, hogy a rendezvények (pl. a tagok saját szervezésében működik egy tánctanfolyam is a Bp. Skót gyülekezet épületében) csalogató programjai mellett igen nagy szükség van a személyes lelkipásztorolásra, amellyel élnek is. 
 Nagy lehetőséget kínált újabb „szinglik” megismerésére és a klubhoz csatlakozására a 2008. évet búcsúztató szilveszteri együttlét, a Deák téri gyülekezet termében. Az éjféli istentiszteleten nyolcvanan vettek részt. Ez a szolgálat azonban tovább nyúlik a budapesti kereteken. Az Evangélikus Élet híradásai révén vidékiek is megkeresnek. Furcsa lelkigondozói szolgálatot tartok fenn email-en és telefonon keresztül azokkal, akik a távolság, s főleg az esti időpontra időzített alkalmakon nem tudnak részt venni. Ezért vettük tervbe, hogy 2009 júniusában országos Páratlan Találkozót szervezünk. ( A többes szám használata arra utal, hogy a klub szolgálata mögött egy hattagú team áll, akikkel a közös tervezések mellett, havi rendszerességgel imakörre gyűlünk össze.) Az elmúlt esztendő utolsó hónapjaiban megkerestek bennünket, hogy vidéken is indítsunk be ilyen klubot. Úgy tűnik, Székesfehérváron fog ez elsőként sikerülni.   
A klub szolgálatának tartalmi elemzése elkezdődött, hogy mások – az újonnan induló vidéki klubok – számára is segítségül szolgálhassunk. December végére elkészült a Szervezeti és működési szabályzat, amelyet ezekben a hetekben véleményeznek a team tagjai. 

A 2008-as esztendő jubileumot is jelentett a Női Misszió életében. Október 4-én emlékeztünk meg erről a zsúfolásig megtelt józsefvárosi templomban tudatosan szerény, de annál örömtelibb alkalom keretében. Az Országos Találkozó előadói, Faragó Laura énekművész és Balczó András öttusázó, a nap témájáról – Reánk bízott idő - szóltak előadás ill. zenei produkció keretében. Az alkalom külön ajándéka volt, hogy a Páratlanklub tagjai vállalták a vendéglátás szolgálatát. (A lányok különben is egyre több női missziós alkalomba kapcsolódnak be.) 
A délutáni blokkban mutatták be a Női Misszió önkéntes segítői azokat a szolgálati területeket, ahol a tíz év alatt lehetőség nyílt a munkálkodásra. A tíz éves jubileum azonban arra is szolgált, hogy bizonyos szolgálatokat elhagyva új stratégiát kezdjünk kidolgozni a jövőre nézve. Ennek része, hogy a nőszövetségi csoportok bátorításán és segítésén túl (2008-ban Zalaegerszegen alakult egy új nőegylet!) a gyülekezeti baba-mama körök indítását szorgalmazzuk.(2008. decemberében részese lehettem a bokodi, első ilyen alkalomra hívogatásnak.) Sok gyülekezetben folyik ilyen szolgálat, sok helyre kaptam magam is felkérést, hogy szolgáljak, de ezek számának és igényeinek felmérése a 2009. év feladata.   
A 2008-as esztendőben szerveztük meg első alkalommal, felekezetközi összefogással a Házasság Hete rendezvény sorozatot. A hét házaspár-arca Döbrentey Ildikó és Levente Péter komoly részt vállaltak abban, hogy az Angliából idekerült mozgalom Magyarországon is ismertté váljon. A rendezvénysorozatba több helyen is bekapcsolódtak, evangélikus gyülekezetek szerveztek rendezvényeket, külön kiemelném közülük Orosházát. A 2008-as év központi eseménye a Döbrentey-Levente pár negyven éves házasságának megáldása volt a Deák téri evangélikus templomban, melyet további párok megáldása követett. Több vidéki városban csatlakoztak a kezdeményezéshez, hogy Bálint napon nyitott templomokba várják az áldásban részesülni kívánókat. ( A legtöbb gyülekezetben a házaspárok megáldására a február 17-i istentisztelet keretében került sor.) A Házasság Hete hozománya, hogy Döbrentey Ildikó imakönyve megjelenhetett. Ekkor bátorítottuk őt, hogy gyűjtse össze a könyörgéseit, ill. kerestem meg a Luther kiadót.  Ennek eredményeként jelent meg a mű, 2008 decemberében - Beszélgetek az Úrral címmel -  három kiadó közös kiadványaként.  
A legnagyobb eredménye azonban az, hogy többen kerestek meg házassági krízisükkel engem is, de különösen dr. Pálhegyi Ferenc pszichológust, aki négy estén át tartott előadás sorozatot. 

A Nők Világimanapja annyira ismertté vált már a gyülekezeteinkben, hogy erről nem szükséges írnom jelentésemben, csupán annyit jegyeznék meg, hogy nagyon sok időt, energiát igényel az, hogy ilyen színvonalas anyagokkal láthatjuk el a gyülekezeteket. (fordítások, postázás, képzések.)  

Április 19-én került sor a nyugdíjas és özvegy papnék csendesnapjára. Immár második alkalommal külön találkoztak az aktív és a már nyugalomba vonult lelkészfeleségek. Ennek sok előnye mutatkozik, de számos ponton hátrányos is. Elkerülhetetlen egyfajta megbántódás a nyugdíjasok részéről – hiszen a különválás azt az üzenetet hordozza, hogy ők már „nem jók semmire”. Kétségtelenül kísértésük volt, hogy „uralják” a még közösen tartott alkalmak beszélgetéseit. Ám hasznos lenne a fiatalabb papné generáció számára, ha tapasztalataikból, sőt bukásaikból okulhatnának.  Az aktív papnék lendületes alkalmait Szárszón rendezi két püspökünk felesége. A kétnapos együttlétre 2008 első hétvégéjén került sor, amelyen az országos rendezvényünk miatt magam nem vehettem részt. Papnétársaim igen örömmel számoltak be a jól sikerült alkalomról, a modern módszereket sem nélkülöző együttlétről. Ám a néhány „negatív” visszajelzésből, de különösen azokéból, akik „nem mertek (!), vagy nem akartak részt venni” az alkalmon mégis az a benyomásom, hogy ezzel a kétnapos rendezvénnyel az aktív papnéknak ismét csupán egy részét érhetjük el.  Feladatomat úgy látom, hogy a „hagyományos” és a „modern irányzat” közt közvetítőnek kell lennem.

 A 2008-as esztendő a nemzetközi testvér(nő)i kapcsolatok ápolására is szolgált. Az Osztrák Nőszövetség meghívására április 17-én Deutsch Jahndorfban a burgenlandi kerület napjára hívtak meg igehirdetőnek. Mintegy ötszáz asszony előtt prédikáltam németül a megnyitó istentiszteleten. Itt kaptam ígéretet arra, hogy a burgenlandi éves Frauentag-ra minden esztendőben küldhetünk magyar résztvevőket. 
Június 27-28. között került sor Pozsonyban a Keresztény Találkozóra, ahová a női szekcióban zajló beszélgetés egyik előadójának hívtak. Itt nyílt alkalom arra, hogy az alkalmon jelen lévő hat női misszióssal együtt a Szlovák Nőszövetség mellett felvegyük a kapcsolatot a cseh- és lengyel nőtestvérekkel. (2000-ig élénk kapcsolat fűzött hozzájuk, hiszen az LVSz koordinátoraként közvetítőjük voltam a világszervezet felé.)
Szeptember 24-28. között nyolc bajor testvérnőt láttunk vendégül Piliscsabán. A két-háromévente megszervezett Bajor-magyar Nőtalálkozó program keretében lehetőség van egymás szolgálatának megismerésére. Piliscsabán az alkalmon résztvevő nyolc magyar segítségével azt mutattuk be bajor barátnőinknek, hogy mit jelent a szórvány helyzetben, kisebbségben való szolgálatunk. 
December 6-án pedig az Egyedülálló elő-karácsonyon szolgáló Stephen Nelson, missziói igazgatón keresztül ismét élénkebbé válhat a kapcsolatunk az amerikai női munkával, a Women of ELCA egyesülettel. (Korábban a Women’s Commission támogatta munkánkat, ám ezt az osztályt átszervezték.)  

Egyéb projektek:
Szeverényi János kérésére bekapcsolódtam a lelkész-evangélizációs hét szervezésébe. A leginkább Kamalezon (USA-ban élő indiai szolgálattevő) nevével fémjelzett, eddig Balatonszárszón tartott konferenciára 2008-ban Berekfürdőn került sor, június 23-27. között.  Az alkalmat sok tervezés, időnként a közös, ökumenikus szervezésből adódóan természetes nehézkesség előzte meg. 

Július 10-13. között tartottunk Móron, Padlóról talpra címmel egy elváltaknak szóló lelkigondozói szemináriumot. Ez korábban amerikai testvéreink (Craig Henry, speciálisan a szinglik közötti szolgálatra kiképzett lelkész és kollégája) segítségével történt. 2008-ban 
Már csupán hazai előadókra támaszkodtunk. Az öttagú szervező bizottságban egyedüli nőként veszek részt. A móri alkalom révén beindult egy elvált kör, amelynek tagjaival rapszódikusan találkozunk, de 2009-ben egy rendszeres alkalmat indítanánk elváltaknak, özvegyeknek. Ebben a szolgálatban segítséget jelent a munkacsoport által szorgalmazott, és így 2007-ben lefordíttatott és a Magyar Evangéliumi Szövetség gondozásában tavaly kiadásra is kerülő könyv: Jim Smoke : Épülhetsz a válás által?! 

Egyházunk megbízásából kapcsolódtam be a Duna-menti evangélikus egyházak által szervezett program sorozat szervező bizottságának munkájába. Az erőszak leküzdésére szánt évtized (2000-2010) lezárásaként kerülne sor az ún. Donau-Welle programra, amelynek részleteiről a január végén, Pozsonyban tartandó munkabizottsági megbeszélést követően adhatok bővebb tájékoztatást. 
A programba azért csatlakoztam be örömmel, mert a Női Misszió szolgálatának része – és sajnos gyakran van igény rá! -, az erőszakot szenvedettek lelkigondozása. (ez más nem egyházi szervezetekkel kooperációban történik, hiszen nekünk nincs kielégítő infrastruktúránk hozzá.)

Mellékeltem a 2009. esztendőre vonatkozó terveket. Tisztelettel: 
B. Pintér Márta
Budapest, 2009. január 16.

A Női Missziói Szolgálat konkrét időpontjai 2009-ben

Január 19. 	Magyar Asszonyok Érdekvédelmi Szövetsége – Bp.	Előadás tartása: Keresztény /asszonyok/ jövőkép/e/	
Január 20.	Páratlanklub-teaház		
Január 25.	Házasság Hete előkészület – dr. Csókay Andrásnál		
Január 27.	Páratlanklub – Gáncs Péter előadása	(Házigazda: Galli Tamás, Denke Villő)	
Január 26-27. 	Donau – Friedens- Welle projekt - Pozsony	Bizottsági tag	
Január 31. 	Nők Világimanapja előkészítő konferencia – MEÖT székház	Bibliatanulmány tartása	
Február 3.	Ökumenikus női imaóra – Bp.-Üllői út		
Február 5. 	Házasság Hete sajtótájékoztató - MEÖT	szervező	
Február 7.	Páratlan bál – Fasori Ev. Gimnázium	védnök	
Február 8.	Érd – Házasság Hete nyitó istentisztelet		
Február 9- 12.	Pálhegyi Ferenc sorozata a HH keretében - MEÖT székház	szervező	
Február 13. 	Páratlanklub- teaház		
Február 14.	Nyitott templomajtó, a HH záró alkalma – Bp. Deák tér	Szervező+ igehirdető (17h – Csókayék megáldása)	
Február 17.	Bernard LaFayette - amerikai Erőszakmentesség és Béke Tanulmányok Központjának igazgatója	Amerikai Nagykövetség	
Február 21.	EKME közgyűlés+missziói nap	elnök+ záró igehirdetés	
Február 26. du.	 Ökumenikus Életvédő Alapítvány	kuratóriumi ülés	
Február 26.	Ut Unum Sint Ökumenikus Intézet 	előadás: Társadalmi anomáliák	
Február 28.	Nők Világimanapja - bemutató	Bp.- ELTE	
Március 1.	„Isteni lehetőség – emberi hit”
Regionális Nőtalálkozó - Celldömölk	Szervező+ előadó	
Március 5. 	Nők Világimanapja - Pesthidegkút	igehirdetés	
Március 6. 	Nők Világimanapja Bp-központi  alkalom – Kálvin tér – Kőbánya első alkalom!	MEÖT Nőbizottság képviselete	
Március 7. 	Nők Világimanapja – Aranyalkony Nyugdíjas ház (Bp-Újpest)	igehirdetés	
Március 8. 	Angol nyelvű istentisztelet Bp- Fasor	igehírdetés	
Március 9. 	Nők Világimanapja parlamenti képviselőasszonyokkal – MAESZ székház – Bp.	igehirdetés	
Március 10.	Páratlanklub – előadó: Smidéliusz G.		
Március 18-19.	Missziói Konzultáció - Piliscsaba		
Március 21.	Női Klub		
Április 18.	Papné csendesnap		
Április 27-28.	Donau-Welle projekt - Nagyszeben	Bizottsági tag	
Május 15 – 17.	Női hétvége - Révfülöp		
Május 30 – június 7. 	150 éves a Finn Misszió – jubileumi missziói konzultáció - Tampere	Előadás: A hit tényezője a misszióban	
Június 9-12	Ökumenikus lelkészevangelizáció - Révfülöp	szervező	
Július 5-8.	EKME konferencia	elnök	
Július 18-25.	Egyedülálló szülők és gyermekeik konferenciája - Révfülöp	szervező	
Augusztus 20 – 23.	Balaton-net - Balatonszemes	Női rendezvények koordinálása	
Szeptember 29 - 30.	Donau projekt - Bécs	Bizottsági tag	
Október 8 – 11. 
	Száz éves a külmisszió – jub.sorozat
okt.9- kiállítás ev. múzeumban
okt.10 – országos evangelizacio	elnök/szervező	
Október 17. 	Ökumenikus Nőtalálkozó a reformáció hava keretében - vidék	szervező	
November 12.	Házasság Hete sajtótájékoztató	szervező	
December 12. 	Egyedülálló szülők és gyermekeik előkarácsonya	szervező	
December 31.	Páratlan szilveszter – Bp. - Deák tér		

Tervezett programok (időpont-egyeztetés folyamatban):

Március 28 (? )	Lelkésznők találkozója – Bp. - Zugló		
Április 25 (?)	Regionális Nőtalálkozó - Miskolc		
Május 2. 	Országos Páratlanklub Találkozó – Bp. - Deák tér?		
Május 9.	Missziói nap- Nagykanizsa		
Június vége	Nők Világimanapja előkészítő konf. - Stein	(1 fő delegálása)	
Szeptember közepe - október	Reg. Nőtalálkozó – Gyula (?)		
November  ? 	Nők Világimanapja előkészítő konferencia - Ausztria	(1 fő delegálása)	
December 	Adventi evangelizáció - 		

Rendszeres alkalmak:

Női klub (kéthavonta)
Azoknak az asszonyoknak nyújt találkozási alkalmat, akik Budapesten és vonzáskörzetében élnek. Az alkalomra kéthavi rendszerességgel, szombat délelőttönként kerül megrendezésre 10 órától 12.30-ig, az Országos Iroda utcai termében. Az alkalom aktuális időpontjáról, ill. előadójáról a klub regisztrált tagjai levélben, az érdeklődők pedig az Evangélikus Élet és a Kossuth rádió evangélikus félórájának hirdetésén keresztül értesülnek. 

Ökumenikus Női Imaóra (havonta)
Minden hónap első keddjén 17 órai kezdettel az Országos Iroda utcai termében kerül megrendezésre. 

Páratlan klub egyedülálló felnőtteknek (www.paratlanklub.hu) (havi két alkalom)
Havonta egyszer tematikus (előadás megbeszéléssel ) klub alkalom van, valamint ugyancsak havi rendszerességgel teaház. Az alkalmak időpontja, ill. a klubok előadói a honlapon és az Evangélikus Élet újságban kerülnek meghirdetésre, valamint a páratlan klub listájára feliratkozók e-mailben is értesítést kapnak a programokról. Ugyanis a havi két alkalmat minden hónapban egyéb programok - színházlátogatás, kirándulás - egészítik ki. 

Budapest, 2009. febr. 1.

B. Pintér Márta